Chaufførerne i bussen skal kunne tale dansk. Sådan lyder det fra FynBus, der står for bybus- og rutebildrift på Fyn.

Meldingen kommer efter, at busselskabet Arriva i går foreslog at droppe det danske sprogkrav til ansøgere, så flere flygtninge kunne ansættes.

Arriva oplever begyndende chaufførmangel og ved at se bort fra sproget, anslår selskabet, at man vil kunne ansætte 250 flygtninge, siger Nikolaj Wendelboe til Børsen.

- Hvis man fjerner kravet om, at man skal kunne dansk for at bestå en køreprøve, så vil man meget nemmere kunne give flygtningene et arbejde, forklarer han.

Men at køre bus handler om andet end at dreje rattet og åbne dørene, mener direktør i FynBus, Carsten Hyldborg.

- Der kommer kunder, der skal serviceres. Der kan komme tvivlsspørgsmål, så man skal kunne og forstå dansk og tale dansk i fornødent omfang, siger direktøren.

Udbyd danskkurser

Men andre ser et lys i Arrivas ide. Blandt andet busselskabet Keolis, der kører bybusser i Odense.

Løsningen kan være danskkurser til nyuddannede chauffører, siger kommunikations- og HR-chef, Joakim Vasehus.

- I Sverige arbejder vi med en løsning, hvor folk efter ansættelse bliver tilbudt sprogundervisning. Det er også en mulighed, vi vil undersøge her i Danmark, siger han.